עדי קול

קורות חייה

עדי קול נולדה ב-19 במרץ 1976, וגדלה ברמות השבים. למדה משפטים באוניברסיטה העברית. במהלך לימודיה, בשנת 1997, הקימה את "מרכז ברירה" למעורבות חברתית של סטודנטים, שפעילותו כוללת מתן סיוע משפטי חינם לנזקקים, העברת סדנאות חינוכיות לנוער במצוקה, קידום זכויות נשים וסיוע לנשים בשכונות חלשות.
במקביל, הגתה קול תוכנית לימודים בשם "דיני רחוב", שעסקה בהוראת משפטים ככלי חינוכי ושיקומי לנוער עבריין. תוכני ומבנה הלימוד של התוכנית אומצו מאוחר יותר באוניברסיטת תל אביב ובבית הספר למשפטים של בית הספר לכלכלה של לונדון.
בשנים 1999–2000 הייתה קול רכזת השדולה לקידום מעמד הילד בכנסת, שם גם שימשה עוזרת לחברת הכנסת תמר גוז'נסקי בתפקידה כיו"ר השדולה. קול ניסחה וקידמה הצעות חוק בתחום זכויות הילדים, בנושאי אלימות נגד ילדים, בריאות וחינוך.
בשנים 2002–2007 השלימה תואר שני ודוקטורט במשפטים באוניברסיטת קולומביה. הדוקטורט עסק בסוגיית האחריות לקבלת ההחלטות המשפטיות של הורים בשם ילדים, ומידת התאמתן לטובת הילד.
בין השנים 2005–2013 הרצתה באוניברסיטת תל אביב, שם גם יזמה והקימה את תוכנית "אוניברסיטה בעם", המאפשרת לאוכלוסיות נזקקות וחסרות השכלה ללמוד קורסי מבוא אוניברסיטאיים באוניברסיטאות השונות בישראל, אשר המרצים שלהם הם סטודנטים מצטיינים לתואר ראשון. החל משנת 2010 פועלת התוכנית גם באוניברסיטת בן-גוריון, בה שימשה קול כמרצה בשנים 2009–2013.
קול התחתנה ב-2009 עם אילן קנט, ד"ר לרפואה וכירורג במקצועו. הזוג התגרש ב-2014.

חברת הכנסת

באוקטובר 2012 הצטרפה קול למפלגת "יש עתיד" לקראת הבחירות לכנסת התשע עשרה והוצבה במקום ה-9 ברשימת יש עתיד. היא נבחרה לכנסת בינואר 2013 ומונתה ליו"ר ועדה מיוחדת לפניות הציבור.
לקראת דיון ב"חוק הפונדקאות" בוועדה לפניות הציבור פרסמה קול וידוי אישי שעורר הד ובו גילתה כי עברה טיפולי פוריות ללא הצלחה. קול ביקרה עם הוועדה בעשרות ערים במסגרת יוזמת "המשכן מגיע לכאן". בוועדה סייעה לפניות בנושאים מגוונים בהם מאות ניצולי שואה שנוצלו על ידי מאכערים כשביקשו לקבל קצבאות, החלפת הסוללות המתפוצצות בטלפונים הניידים של סמסונג, חלוקת זימוניות רוטטות לכבדי שמיעה המתגוררים בדרום, תלונות על שירות לקוי של חברת הכבלים הוט ושל חלק מחברות הסלולר והורדת מחירי המזון בנתב"ג. קול הכניסה חמישה חוקים לספר החוקים של מדינת ישראל, וביניהם חוק האוסר עישון במגרשי הכדורגל, מחיקת פרטיו האישיים של אדם מכל פסק דין בו נחשף מצבו הרפואי, וחוק הדירקטורים - שמאפשר לדירקטורים חיצוניים בחברות להגן טוב יותר על האינטרסים של הציבור.
בעקבות יוזמה של קול הותאמו הנחיות רשות המיסים, כך שהורים בני אותו מין מקבלים אותן הטבות מס שמקבלות משפחות הטרוסקסואליות. כמו כן היא הייתה היו"ר של השדולה למען יוצאים מהעולם החרדי שהוקמה ביוזמת עמותת יוצאים לשינוי, סייעה לעמותת הל"ל בהקמת מקלטים ליוצאים בשאלה שנותרים ללא בית תומך.
ב-31 ביולי 2013 נמנעה בהצבעה בקריאה ראשונה על חלקה הראשון של הצעת חוק לתיקון חוק יסוד: הממשלה (המכונה "חוק המשילות"), בניגוד למשמעת הסיעתית והקואליציונית ועקב כך הושעתה על ידי הסיעה מחברות בוועדות הכנסת השונות ונמנע ממנה להעלות הצעות חוק פרטיות במשך שלשה חדשים. ההשעייה גררה ביקורת ציבורית רבה. ב-11 במרץ 2014 הצביעה קול בעד החוק, על אף שלדבריה לא הסכימה עם תוכנו.
בעקבות סיור שערכה בקלנדיה שבצפון ירושלים ביקרה את התנאים השוררים במקום ואת היחס לו זוכים הפלסטינים העוברים במחסום: "גם אם אעלה תמונה של המכלאה הקפואה והמזוהמת במחסום קלנדיה, בה עברתי אתמול בשובי מרמאללה, לא תוכלו לראות ובטח שלא להרגיש את ההשפלה והעלבון שחשתי ושחשים פלסטינים בעלי אישורים הנאלצים לעבור בה יום אחרי יום".
ב-30 בדצמבר 2014 לקראת הבחירות לכנסת העשרים הודיעה על פרישתה מהפוליטיקה.
לאחר הפרישה מפוליטיקה הצטרפה לסגל המרכז הבינתחומי הרצליה בתפקיד ראש ארגון הבוגרים והחל משנת הלימודים תשע"ו מכהנת גם כדיקנית לענייני סטודנטים של המכללה.